**„Erősödik” a járás**

**Újabb tartalékos katonák kötöttek szerződést a Magyar Honvédséggel 2018. április 18-án Berettyóújfaluban. Az eseményen Hajdú-Bihar megye 250. területvédelmi tartalékos katonáját is köszöntötték.**

Ahogy arról már több fórumon lehetett hallani, a Magyar Honvédség 2017-ben megújította tartalékos rendszerét, melynek révén létrejött az önkéntes területvédelmi tartalékos szolgálatforma. Munka vagy tanulás mellett is vállalható, azokkal jól összeegyeztethető katonai szolgálatformával a honvédség célja, hogy ne legyen olyan járás az országban, amely nem rendelkezik tartalékos katonával, kiképzett katonai erővel. A megalakult járási századokhoz bárki csatlakozhat, aki szeretne részt vállalni honvédelmi feladatokban, illetve szükség esetén kész segítséget nyújtani lakókörnyezetének. A területvédelmi tartalékos századok feltöltésében Hajdú-Bihar megye az élen jár: eddig 237-en csatlakoztak a rendszerhez, de ez a szám április 18-án több mint 20 fővel bővült. Ők mindannyian a Berettyóújfalui járásban létrehozott területvédelmi századhoz csatlakoztak.

„A járásban kapott támogatásnak, a helyi szinten tapasztalható összefogásnak és a végrehajtott intenzív toborzó kampánynak is köszönhető, hogy a mai napon újabb 24 fő csatlakozott a Berettyóújfalui járásban létrehozott területvédelmi századhoz.” – tudtuk meg a Berettyóújfalui Járási Hivatal Fráter László Nagytermében tartott ünnepélyes szerződéskötés után Nagy Zoltán alezredestől, a Magyar Honvédség Katonai Igazgatási és Központi Nyilvántartó Parancsnokság 2. Katonai Igazgatási Központjának parancsnokától. „Velük együtt 48 főre nőtt a járásban tartalékos szolgálatot vállalók száma, és ami örömteli, hogy immár a járás 11 települése rendelkezik tartalékos katonával. Ezért is gondoltuk úgy, hogy a felvételi eljárás utolsó mozzanatát, a szerződéskötést is a járásközpontban tartjuk meg, és köszönjük, hogy ebben támogattak bennünket a járási hivatal és a települések vezetői egyaránt.”

A rendezvényen Hajdú-Bihar 250. területvédelmi tartalékos katonáját is köszöntötték. Bata Gábor egy évet töltött el a honvédségben sorkatonaként, már akkor is gondolkodott a katonai pályán, de az élete akkor máshogy alakult. A berekböszörményi fiatalember jelenleg mezőőrként dolgozik, kíváncsian várja a tartalékos szolgálatot, a kiképzéseket. Nem tagadja, a későbbiek folyamán akár még a szerződéses szolgálat vállalása is szóba kerülhet – ebben a döntésében nagy segítséget jelenthet minden, a tartalékos szolgálat során szerzett tapasztalata, arról nem is beszélve, hogy – az átjárhatóság miatt – az elvégzett kiképzéseket beszámítják neki a szerződéses állományú felkészítésébe.

Az ünnepélyes szerződéskötést követően Nagy Zoltán alezredes elmondta: a területvédelmi tartalékosok felkészítése alapvetően helyben, az adott járásban történik, a kidolgozott modulrendszer alapján ez évente mindössze 20 napot jelent számukra. A kiképzések során a civil életben is hasznos elméleti és gyakorlati tudást kapnak, mint például egészségügyi, tereptan és tájékozódási ismeretek, közelharc oktatás. A területvédelmi tartalékosok szükség esetén veszély- és katasztrófahelyzetben (pl. árvízi védekezés), rendezvénybiztosítási, toborzási, illetve különböző díszelgési feladatokban vehetnek részt. Az alezredes kiemelte még, hogy a szolgálatot vállalók különböző juttatásokban részesülnek, így megilleti őket szerződéskötési, illetve éves rendelkezésre állási díj, valamint – behívásuk idején – a tényleges szolgálatért járó illetményre jogosultak. A fiatalok csatlakozásának ösztönzése kapcsán pedig megemlítette, hogy a tanulói jogviszonnyal rendelkező tartalékosok honvédségi ösztöndíjra is pályázhatnak. Ezek az összegek éves szinten százezres nagyságrendű, akár több százezer forint plusz jövedelmet is jelenthetnek.

A parancsnok hangsúlyozta, hogy folyamatosan várják a katonai pálya iránt érdeklődőket, akik tartalékos vagy akár szerződéses szolgálatot is vállalhatnak. A rendszerhez az öregségi nyugdíjkorhatár betöltéséig csatlakozhat minden nagykorú, magyarországi lakóhellyel rendelkező, büntetlen előéletű és cselekvőképes magyar állampolgár, aki legalább általános iskolai végzettséggel rendelkezik. Jelentkezni a megyeszékhelyeken lévő toborzó ügyfélszolgálatokon lehetséges, ami Debrecenben a Péterfia utca 58/a. szám alatt található.

Smidróczki Róbert

fotó: Várkonyi Zsolt Attila